Vinerea trecută, un incendiu a izbucnit într-o hală dezafectată de pe strada Râfov din zona de Sud a Ploieștiului. În urma degajării mari de fum, a fost emis și un mesaj RO ALERT. Observatorul Prahovean prezintă noi detalii privind cauza incendiului, cine se face responsabil și ce sancțiuni au aplicat autoritățile.
Potrivit cercetărilor făcute de pompieri după stingerea focului, incendiul a izbucnit „cel mai probabil, ca urmare a efectului termic al metalului topit (se executau lucrări de tăiere metale) în contact cu reziduurile petroliere aflate în interior.”
Potrivit informațiilor furnizate de Garda de Mediu și ISU Prahova la solicitarea Observatorului Prahovean,proprietarul halei din Ploiești în care a izbucnit incendiul este firma Upetrom IMai Manufacturing SRL.
Incendiul a izbucnit după ce angajații firmei Oreax Nexus Trade SRL, în calitate de prestator de servicii, au tăiat componente metalice din hala respectivă în care erau depozitate reziduuri petroliere.
Compania a fost amendată de Garda de Mediu pentru poluarea produsă în urma incendiului.
De asemenea, pompierii au aplicat amenzi în valoare de 12.000 de lei pentru lipsa permisului de lucru cu foc, neasigurarea instruirii personalului și lipsa substanțelor de stingere.